སངས་རྒྱས་ཀྱི་གསུང་རྟེན་དུ་གྱུར་བའི་བཀའ་འགྱུར་རིན་པོ་ཆེ་རྒྱ་ཆེའི་དད་ལྡན་སེར་སྐྱ་རྣམས་ཀྱི་དད་པའི་གསོས་སུ་སྨིན་པར་འགྱུར་ཆེད་ཁོང་གིས་སྨན་རི་དགོན་ལ་བཀའ་འགྱུར་རིན་པོ་ཆེ་བཞུགས་སའི་ལྷ་ཁང་ཞིག་ཅི་ནས་དགོས་རྒྱུ་གལ་ཆེན་གཟིགས་ནས་བྱ་བ་དེ་ཉིད་ལེགས་འགྲུབ་ཡོང་ཆེད་མ་དངུལ་གསོག་གྲབས་ཀྱི་ཆེད་དུ་ངལ་བ་ཚད་མེད་དང་བླངས་ཀྱིས་དགུང་ལོ༣༡ཐོག་ཡང་བསྐྱར་བྱང་འབྲོག་ཁུལ་དང་མདོ་སྨད་ཡུལ་དུ་གདུལ་བྱར་ཕེབས།ལམ་བར་དུ་དད་ལྡན་སེར་སྐྱ་པོ་མོ་དང་སྡེ་བ་དང་ཚོ་བ་མང་པོའི་རེ་སྐུལ་ལྟར་ཆོ་ག་ཕྱག་ལེན་གྱི་མཛད་པ་མང་པོ་བསྒྲུབ།དེའི་ནང་ནས་ཧོར་ཚོ་སོ་དགུའི་ནང་གསེས་བྱང་འབྲོག་རྫ་དམར་ཚོ་བའི་མངའ་ཁོངས་སུ་ཕེབས་སྐབས་ཚོ་དཔོན་སྦྱིན་པའི་རེ་སྐུལ་ལྟར་ཚོ་བ་ཡོངས་ཀྱི་སྤྱི་ཡི་རིམ་གྲོ་ལྟ་བུ་མཁའ་ཀློང་གསང་མདོས་ཀྱི་ཆོ་ག་རྒྱ་ཆེན་ཞིག་སྤེལ་བར་མཛད།སྤྱི་རིམ་རྒྱ་ཆེན་དེ་གྲུབ་རྗེས་ཡུལ་མི་སྡེ་དཔོན་རྣམས་ཀྱིས་ཐུགས་རྗེ་ལེགས་འབུལ་དང་དགའ་སྤྲོའི་སེམས་པ་མཚོན་ཆེད་རྫ་དམར་ཚོ་བས་རྟ་རྒྱུགས་མདའ་འཕེན་དང་བྲོ་གླུ་སོགས་ངོ་མཚར་བའི་ལྟད་མོ་སོགས་གྲ་རྒྱས་པོ་ཕུལ།དེ་ནས་ཨ་གྲགས་དང་སོག་སྡེ་དང་ཧོར་སྦྲ་ཆེན་དང་ཁྱུང་པོ་བརྒྱུད་ནས་སྡེ་དགེ་དང་རྫ་ཁོག་བརྒྱུད་དུ་ཕེབས།སྐབས་དེར་རྒྱལ་རོང་ཁྲོ་ཆེན་རྒྱལ་པོ་ཚེ་དབང་ནམ་མཁའ་ཉིད་ཀྱིས་ཞུ་བ་ཡང་ཡང་ཕུལ་བར་བརྟེན་རྒྱལ་རོང་ཁྲོ་ཆེན་ལ་ཕེབས་དགོས་བྱུང་།ཁྲོ་ཆེན་རྒྱལ་པོ་ཚེ་དབང་ནམ་མཁའ་ཉིད་ཀྱིས་བསུ་བ་གཟབ་རྒྱས་མཛད།བླ་མས་རྒྱལ་མོ་རོང་ལ་བཞུགས་རིང་རྒྱལ་པོའི་གཙོས་པའི་སེར་སྐྱ་མང་ཚོགས་ལ་གཡུང་དྲུང་བོན་གྱི་ཡི་དམ་གྱི་དབང་ལུང་དང་བྱིན་རླབས་ཞབས་བརྟེན་སྨོན་ལམ་དང་རྟེན་བཞེངས་ལ་རབ་གནས་བཅས་ཕུན་སུམ་ཚོགས་པར་བསྩལ།རྒྱལ་པོས་བླ་མ་ལ་འབུལ་རྟེན་དུ་གཡུང་དྲུང་བོན་གྱི་བཀའ་འགྱུར་པོད༡༡༢བྱས་པ་ཆ་ཚང་ཞིག་ལ་གླེགས་ཐུམ་དང་བཅས་པ་ཕུལ།དེ་བཞིན་རྒྱུ་དངོས་བསམ་གྱིས་མི་ཁྱབ་པ་ཕུལ།དེའི་རིང་ལ་རྒྱལ་རོང་རྒྱལ་པོ་ནས་རྒྱལ་རོང་གི་ཁྱད་ཆོས་ལྡན་པའི་བྲོ་གར་དང་རྩེད་མོ་སོགས་ཀྱི་ལྟད་མོ་མང་པོ་ཕུལ་དེ་བཞིན་གསོལ་སྟོན་ཡང་གཟབ་རྒྱས་བཤམས།དེ་ལྟར་རྒྱལ་རོང་ཁྲོ་ཆེན་དུ་ཟླ་བ་གཉིས་ཙམ་བཞུགས་ནས་ཡར་ཕེབས་འགོ་བརྩམས།